— Я сама не зайцоўская, нарадзілася ў суседніх Лежнях. Працавала ў калгасе, а ён (паказвае на мужа) быў брыгадзірам, — загаварыла Ніна Малышава. — Падгадаваў мяне ды замуж пазваў. Бацька мужаў на фронце загінуў, так што жылі з адной свякрухай. Я ў яе пыталася: чаму Зайцы? Яна: а Бог яго ведае, так нашы дзяды і прадзеды празвалі мястэчка, так і мы завёмся. Затое памятаю, як з бабуляй хадзіла ў ягады і яна расказвала: раней у Рудні быў пан Асоўскі, каб пайсці ў ягады, трэба было на яго працаваць і дазвол у пана браць. Гэта зараз бяры ягад — не хачу…